RS เปิดมิติใหม่! พลิกธุรกิจวิทยุสู่ “ช้อปปิ้งออนไลน์” เจาะกลุ่มผู้ฟัง “คูลฟาเรนไฮต์”
RS เปิดมิติใหม่! พลิกธุรกิจวิทยุสู่ “ช้อปปิ้งออนไลน์” เจาะกลุ่มผู้ฟัง “คูลฟาเรนไฮต์”
11 ก.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์เกี่ยวกับหุ้นบริษัท อาร์เอส จำกัด (มหาชน) หรือ RS หลังมีนักวิเคราะห์ประเมินว่าแนวโน้มธุรกิจในช่วงครึ่งหลังปี 2561 จะเริ่มฟื้นตัวอย่างต่อเนื่อง โดยรับแรงหนุนจากธุรกิจใหม่ และธุรกิจสื่อที่เติบโตดีขึ้นตามฤดูกาลจากการใช้งบโฆษณาของเอเจนซี่ต่าง ๆ ประกอบกับได้มีการขึ้นค่าโฆษณาเพิ่มขึ้นจากช่วงเดียวกันของปีก่อน
โดยล่าสุด RS ประกาศแผนธุรกิจใหม่ โดยเปิดตัว [email protected] ภายใต้คอนเซ็ปต์ Lifestyle Online Shopping ให้ทุกการช้อปปิ้ง inspire คุณ!! พร้อมบริการส่งฟรีทั่วไทย เพื่อจับกลุ่มเป้าหมาย MASS Premium 20+ ปี ที่ชื่นชอบฟังคูลฟาเรนไฮต์ (COOLfahrenheit) โดยชูจุดเด่นรวบรวมสินค้าคุณภาพผลิตได้มาตรฐานทุกแบรนด์ ที่มีดีไซน์สุดคูลมาให้เลือกช้อปหลากหลายประเภท
ประกอบด้วยกลุ่มสินค้าเฮลท์แอนบิวตี้ (Health and Beauty) กลุ่มสินค้าโฮมแอนไลฟ์สไตล์ (Home and Lifestyle) กลุ่มสินค้าอิเล็กทรอนิกส์และแก็ดเจ็ต (Electronic &amp; Gadget) กลุ่มสินค้าเครื่องประดับ (Accessories) พร้อมจัดโปรโมชั่นเตรียมมอบสิทธิพิเศษดีๆ ก่อนใครมากมาย เพียงกดเพิ่มเพื่อนทาง LINE @COOLanything
ด้านนักวิเคราะห์ บล.ฟินันเซีย ไซรัส ระบุในบทวิเคราะห์ว่า กำไรปกติในไตรมาส 2/2561ของ RS ออกมาต่ำกว่าคาดที่ระดับ 96 ล้านบาท ลดลง 9.9% จากไตรมาสก่อน แม้เพิ่ม 69.0% จากปีก่อน แต่คาดว่าผ่านจุดต่ำสุดของปีแล้ว โดยผู้บริหารเผยว่ายอดขายสินค้ากลุ่ม MTC (H&amp;B+H&amp;L) ในไตรมาส 2/2561 จะค่อยๆ ฟื้นตัวจากไตรมาสก่อนที่ได้รับผลกระทบจากการปราบสินค้าเถื่อนและการคุมโฆษณา
โดยรวมคาดกลับมาอยู่ในระดับใกล้กับยอดขายในไตรมาส 1/2561 ที่ราว 580 ล้านบาท เพิ่มจากไตรมาส 2/2561 ที่ระดับ 504 ล้านบาท โดยจะทยอยออกสินค้าใหม่ๆ ราว 50 SKU การเพิ่มจำนวนพนักงานขายแบบ Outbound เพื่อกระตุ้นยอดซื้อซ้ำ และปรับ Product mix เลือกขายสินค้า H&amp;B/H&amp;L ที่ปริมาณขายสูงMargin สูง
ส่วนของธุรกิจทีวีดิจิทัล คาดหวังรายได้ช่อง 8 เพิ่ม จาก U-Rate เพิ่ม จากไตรมาส 2/2561 ที่ต่ำเพียงประมาณ 40% หลังปรับขึ้นค่าโฆษณาและการแข่งขันเพิ่มขึ้น มาอยู่ระดับ 50-60% โดยการปรับเปลี่ยนเวลาออกอากาศของซีรีย์อินเดียที่ได้รับความนิยม เพื่อเพิ่มฐานคนดู การเพิ่มรายการมวย 1 รายการ และการลดต้นทุน
ด้านนักวิเคราะห์ บล.เคทีซิมิโก้ ระบุว่า ขณะนี้คงคำแนะนำ “ซื้อ” หุ้น RS ในราคาเป้าหมาย 34 บาทต่อหุ้น โดยราคาหุ้น RS ลดลงแรงจากความกังวลเรื่องการที่ อย. มีมาตรการปราบปรามสินค้าไม่ได้คุณภาพ ทำให้ยอดขายสินค้า Lifestar ได้รับผลกระทบรุนแรงในช่วงต้นเดือน มิ.ย. แต่ก็สามารถฟื้นตัวได้ในช่วงครึ่งเดือนหลัง ดังนั้น บริษัทจึงคาดว่ายอดขายของ Lifestar จะกลับมาเติบโตตั้งแต่ไตรมาส 3/2561 เป็นต้นไป